**ΕΙΔΙΚΗ ΠΡΟΚΗΡΥΞΗ**

3ο Προσομοιωτικό Τουρνουά Ποδοσφαίρου

ΤΟΡ 11-ΣΕΦΑΑ ΕΚΠΑ 2023

**ΑΡΘΡΟ 1**

**ΔΙΚΑΙΩΜΑ ΣΥΜΜΕΤΟΧΗΣ**

Το τουρνουά ΤΟΡ 11-ΣΕΦΑΑ ΕΚΠΑ 2023 απευθύνεται σε φοιτητές/τριες της ΣΕΦΑΑ του ΕΚΠΑ που στο εαρινό εξάμηνο 2023 παρακολουθούν το μάθημα «Οργάνωση και Διοίκηση Αθλητισμού» και παίζουν μέσω των εικονικών ομάδων τους στο TOP ELEVEN. Στο τουρνουά μπορούν επίσης να πάρουν μέρος και όσοι από τους φοιτητές παρελθόντων ετών χρωστούν το ανωτέρω μάθημα. Απαραίτητη προϋπόθεση για τη συμμετοχή στο τουρνουά είναι η δημιουργία λογαριασμού στο Facebook και στο TOP ELEVEN. Κάθε συμμετέχων/ουσα πρέπει να έχει αποδεχτεί τους όρους του τουρνουά.

**ΑΡΘΡΟ 2**

**ΕΠΟΠΤΕΙΑ - ΔΙΟΡΓΑΝΩΣΗ ΤΟΥΡΝΟΥΑ**

Το τουρνουά διεξάγεται με την αποκλειστική ευθύνη των φοιτητών/τριών της ειδικότητας της «Αθλητικής Διοίκησης» και της «Ενόργανης Γυμναστικής» που παρακολουθούν το μάθημα «Οργάνωση Αθλητικών Αγώνων» κατά το εαρινό εξάμηνο του 2023.

**ΑΡΘΡΟ 3**

**ΔΗΛΩΣΗ ΣΥΜΜΕΤΟΧΗΣ**

Η δήλωση συμμετοχής στο τουρνουά θα γίνει ηλεκτρονικά με τη συμπλήρωση φόρμας που θα αποσταλεί με μήνυμα στους φοιτητές μέσω του e-class. Οι δηλώσεις θα είναι ανοιχτές για μία εβδομάδα, από τη Δευτέρα 3 Απριλίου 2023 έως τη Δευτέρα 10 Απριλίου 2023. Τα στοιχεία που ζητούνται στη φόρμα είναι το ονοματεπώνυμο, το έτος σπουδών, ο αριθμός μητρώου, η ηλεκτρονική διεύθυνση (email) τους, το τηλέφωνο, η ονομασία στο facebook, το όνομα της ομάδας στο παίγνιο και το επίπεδο μάνατζερ της ομάδας τους με βάση το παίγνιο.

**ΑΡΘΡΟ 4**

**ΔΙΑΡΘΡΩΣΗ ΤΟΥ ΤΟΥΡΝΟΥΑ**

Οι συμμετέχοντες στο τουρνουά θα χωριστούν σε τρεις κατηγορίες με βάση το επίπεδο που έχουν στο παίγνιο.

Α) Αρχαρίων (επίπεδα 1-2)

Β) Μέτρια έμπειρων (επίπεδα 3-9)

Γ) Πολύ έμπειρων (επίπεδα από 10 και πάνω)

Το τουρνουά περιλαμβάνει τρεις (3) φάσεις. Η α΄ φάση διεξάγεται σε ομίλους των τεσσάρων ομάδων με βαθμολογία, η β΄ φάση διεξάγεται με αγώνες νοκ άουτ και η γ’ είναι η φάση των τελικών για κάθε κατηγορία. Όλες οι φάσεις, καθώς και οι διατάξεις που ισχύουν για τη βαθμολογία και τις προκρίσεις περιγράφονται αναλυτικά σε αντίστοιχα άρθρα.

**ΑΡΘΡΟ 5**

**ΔΙΑΡΚΕΙΑ ΤΟΥΡΝΟΥΑ**

Η αγωνιστική περίοδος του τουρνουά ξεκινάει την Παρασκευή 28 Απριλίου και θα διαρκέσει έως την Κυριακή 14 Μαΐου 2023.

**ΑΡΘΡΟ 6**

**ΔΙΑΔΙΚΑΣΙΑ ΔΙΕΞΑΓΩΓΗΣ**

Όλοι οι φοιτητές που θα δηλώσουν συμμετοχή θα κληρωθούν σε ομίλους και θα οριστεί ένας υπεύθυνος-συντονιστής, μέλος της οργανωτικής επιτροπής του τουρνουά για κάθε όμιλο. Αυτός θα επικοινωνεί άμεσα μέσω μηνυμάτων στο messenger ή μέσω τηλεφώνου με τους συμμετέχοντες και θα τους παρέχει την απαραίτητη καθοδήγηση, για τη συμμετοχή στο τουρνουά σε κάθε φάση. Όλοι όσοι συμμετέχουν στο τουρνουά θα λάβουν:

* Τη Γενική Προκήρυξη του τουρνουά
* Την Ειδική Προκήρυξη του τουρνουά
* Τους ομίλους του κάθε γκρουπ ή τα ζευγάρια που προκύπτουν από τις κληρώσεις
* Το αγωνιστικό πρόγραμμα

Ενώ θα μπορούν να ενημερώνονται κατά τη διάρκεια του του τουρνουά για τα αποτελέσματα και τη βαθμολογία.

Μετά την κοινοποίηση του προγράμματος, ο εκάστοτε γηπεδούχος θα προσκαλεί σε φιλικό αγώνα τον φιλοξενούμενο (π.χ. Pirates – Tigers, προσκαλούν σε αγώνα οι Pirates), με βάση το αγωνιστικό πρόγραμμα. Για παράδειγμα, αν ο αγώνας Pirates – Tigers είναι προκαθορισμένος με βάση το πρόγραμμα στις 28 Απριλίου, θα πρέπει η γηπεδούχος ομάδα (Pirates) να προσκαλέσει τη φιλοξενούμενη ομάδα (Tigers) τη συγκεκριμένη ημερομηνία, κατά τη διάρκεια του 24ωρου, οποιαδήποτε ώρα.

**ΑΡΘΡΟ 7**

**ΔΙΑΡΘΡΩΣΗ ΤΟΥ ΤΟΥΡΝΟΥΑ**

Όλοι οι συμμετέχοντες θα χωριστούν σε γκρουπ των 4 ομάδων μετά από κλήρωση. Για το κάθε γκρουπ θα υπάρχει ένας υπεύθυνος διοργανωτής. Έπειτα θα ακολουθήσει κλήρωση ανάμεσα στις τέσσερις (4) ομάδες του ομίλου με βάση την οποία θα προκύψει το αγωνιστικό πρόγραμμα της 1ης φάσης. Το πρόγραμμα των αγώνων θα αποσταλεί εγκαίρως σε όλους τους συμμετέχοντες.

**1η ΦΑΣΗ**:

Στην πρώτη φάση των ομίλων, κάθε ομάδα παίζει με όλους (σύστημα robin round/pool) και λαμβάνει την αντίστοιχη βαθμολογία. Επομένως, ο ελάχιστος αριθμός αγώνων για κάθε ομάδα είναι τρεις για τη φάση αυτή, καθώς οι αγώνες θα είναι μονοί (δε θα επαναλαμβάνονται στις έδρες των γηπεδούχων). Σε περίπτωση διαφορετικού επιπέδου, ως γηπεδούχος θα ορίζεται η ομάδα με το χαμηλότερο επίπεδο. Στην επόμενη φάση συνεχίζουν μόνο οι πρώτοι κάθε ομίλου, ενώ οι υπόλοιποι αποκλείονται.

**2η ΦΑΣΗ**:

Οι νικητές των ομίλων προκρίνονται στην επόμενη φάση, και μπαίνουν στην κλήρωση όπου οι αγώνες είναι διπλοί (ένας σε κάθε έδρα) και νοκ άουτ. Με τον ίδιο τρόπο οι νικητές θα συνεχίζουν μέχρι τους ημιτελικούς.

**ΤΕΛΙΚΟΙ**

Στην τελική φάση του τουρνουά θα φτάσουν τέσσερις (4) ομάδες από κάθε κατηγορία που θα κληρωθούν σε ζευγάρια. Οι νικητές των ημιτελικών (διπλοί αγώνες) θα προκριθούν στο μεγάλο τελικό, ενώ οι ηττημένοι στον μικρό τελικό. Ο νικητής του μεγάλου τελικού ανακηρύσσεται πρωταθλητής και καταλαμβάνει την 1η θέση, ο ηττημένος τη 2η θέση, ενώ ο νικητής του μικρού τελικού την 3η θέση και ο ηττημένος την 4η. Οι ημιτελικοί και οι τελικοί είναι μονοί αγώνες νοκ άουτ.

**ΑΡΘΡΟ 8**

**ΠΩΣ ΕΠΙΤΥΓΧΑΝΕΤΑΙ Η ΠΡΟΚΡΙΣΗ**

**8.1** Στην 1η φάση η πρόκριση επιτυγχάνεται με βάση τη συνολική βαθμολογία.

*Βαθμολογική κατάταξη ομάδων στη φάση των ομίλων*

Στο τουρνουά οι ομάδες βαθμολογούνται ως εξής:

* Νίκη ισούται με 3 βαθμούς
* Ισοπαλία ισούται με 1 βαθμό
* Ήττα ισούται με 0 βαθμούς

Οι ομάδες κατατάσσονται στον βαθμολογικό πίνακα με τη σειρά, σύμφωνα με το άθροισμα της βαθμολογίας τους. Σε περίπτωση ισοβαθμίας δύο ή περισσότερων ομάδων λαμβάνονται υπόψη κατά προτεραιότητα τα εξής κριτήρια:

1. Η βαθμολογία των μεταξύ τους αγώνων
2. Αν εξακολουθεί να υπάρχει ισοβαθμία, η διαφορά των γκολ (υπέρ-κατά)
3. Αν συνεχίζεται η ισοβαθμία, υπερτερεί η ομάδα με τα περισσότερα γκολ (καλύτερη επίθεση)

Σε περίπτωση που δεν υπάρχει κάποια διαφορά με τα παραπάνω κριτήρια ισοβαθμίας τότε γίνεται κλήρωση.

**8.2** Σε διπλούς αγώνες νοκ άουτ (2η  φάση), ισχύουν κατά προτεραιότητα τα εξής κριτήρια:

1. Η βαθμολογία των ομάδων στους δύο αγώνες
2. Η διαφορά των γκολ
3. Τα εκτός έδρας τέρματα
4. Σε περίπτωση που σε όλα τα παραπάνω οι δύο ομάδες είναι ισόβαθμες, τότε, εφόσον από το σύστημα δίνεται η δυνατότητα, παίζεται παράταση ή πέναλτι. Αν για οποιοδήποτε λόγο δεν υπάρχει αυτή η δυνατότητα από το σύστημα τότε ακολουθεί και τρίτος αγώνας κοκ.

**8.3.** Σε περίπτωση ισοπαλίας σε μονό αγώνα νοκ άουτ (τελικός), ο νικητής κρίνεται μετά από παράταση και αν χρειαστεί πέναλτι. Σε περίπτωση που στην ηλεκτρονική πλατφόρμα δεν υπάρξει αυτόματη παράταση ή πέναλτι, τότε ο αγώνας επαναλαμβάνεται. Αν και πάλι δεν προκύψει νικητής πάμε σε τρίτο αγώνα κ.ο.κ, μέχρι την ανάδειξη κάποιου νικητή. Οι γηπεδούχοι στους τελικούς προκύπτουν μετά από κλήρωση.

**ΑΡΘΡΟ 9**

**ΕΠΙΚΥΡΩΣΗ ΑΓΩΝΩΝ**

Για να επικυρωθούν οι αγώνες από τη διοργανώτρια αρχή, οι γηπεδούχοι, πρέπει να αποστείλουν υποχρεωτικά εικόνα από το αποτέλεσμα του κάθε αγώνα που πραγματοποιούν (π.χ. μέσω Screenshot ή Print Screen), στον συντονιστή-υπεύθυνό τους. Σε διαφορετική περίπτωση ο αγώνας δεν επικυρώνεται, μέχρι να αποσταλούν τα αποτελέσματα.

* Σε περίπτωση υπαιτιότητας για τη μη διεξαγωγή αγώνα ενός εκ των συμμετεχόντων, η διοργανώτρια αρχή διατηρεί το δικαίωμα επικύρωσης του αγώνα υπέρ του αντιπάλου του με σκορ 3 – 0.
* Σε περίπτωση μη διεξαγωγής αγώνα με ταυτόχρονη υπαιτιότητα και των δύο ομάδων, τότε μηδενίζονται και οι δύο.
* Σε περίπτωση που ο αγώνας δεν μπορεί να διεξαχθεί λόγω υπαιτιότητας της πλατφόρμας, δίνεται 24ωρη αναβολή. Αν ο αγώνας δεν μπορεί και πάλι να διεξαχθεί η οργανωτική επιτροπή διατηρεί το δικαίωμα να αποφασίσει κατά περίπτωση για την τύχη του αγώνα.

**ΑΡΘΡΟ 10**

**ΕΙΔΙΚΕΣ ΔΙΑΤΑΞΕΙΣ**

Ανάλογα με τον αριθμό των συμμετοχών, η διοργανώτρια αρχή μπορεί κατά περίπτωση να προβεί σε προκριματικούς αγώνες για την είσοδο ομάδων σε γκρουπ, ή σε προκρίσεις χωρίς αγώνα κατόπιν κλήρωσης, ώστε ο αριθμός που προκύπτει να είναι πολλαπλάσιος του 4.

**ΑΡΘΡΟ 11**

**ΑΠΟΔΟΧΗ ΟΡΩΝ ΤΟΥΡΝΟΥΑ**

Η συμμετοχή στο τουρνουά, συνεπάγεται αυτόματα και την αποδοχή των όρων του

**ΑΡΘΡΟ 12**

**ΥΠΟΧΡΕΩΣΕΙΣ ΔΙΟΡΓΑΝΩΤΩΝ**

Η διοργανώτρια αρχή του Τουρνουά υποχρεούται:

α)να παράσχει στους συμμετέχοντες όλες τις απαραίτητες πληροφορίες και να τους ενημερώνει εγκαίρως για όλες τις εξελίξεις, τροποποιήσεις, αλλαγές κλπ.

β)να τηρεί βαθμολογικό πίνακα και με βάση αυτόν να επικυρώνει την οριστική κατάταξη των ομάδων,

γ) διατηρεί το δικαίωμα να προβεί σε αλλαγές των όρων της προκήρυξης, αν χρειαστεί, αφού έχει προηγηθεί ενημέρωση των συμμετεχόντων και

δ) να επιλαμβάνεται των θεμάτων που προκύπτουν και να επιλύει τυχόν προβλήματα.

Η οργανωτική επιτροπή του τουρνουά,

Ειδικότητες Αθλητικής Διοίκησης & Ενόργανης Γυμναστικής 2023